જેમ મંદિર ઊભું થયું તેમ પરસેવાથી ઘણું ઊભું થાય. શું ન થાય ? રસ્તા થાય, શાળાઓ થાય, બંધો થાય, નહેરો થાય. આ જગતમાં પૈસા વડે થનારાં કામોમાં હજી કેટલાંક કામો અશક્ય હશે, માણસના પરસેવાની સામે તો કોઈ અશક્ય છે જ નહીં. એક ખાખી બાવાએ કર્યું એ શું આપણે સમજુ ને શાણા માણસો હજાર ને લાખ હાથે ના કરી શકીએ ? કરી તો શકીએ બધું જ, જો આપણે હાથ ચલાવીએ ને મોઢું બંધ રાખીએ તો. પંખીઓની દુનિયામાં પોપટ એક અજબ પંખી છે. પંખીઓમાં પોપટ એ વધારેમાં વધારે વાતોડિયો ને ઓછામાં ઓછું ઉડનારો છે. આપણે કુદરતનો એ બોધપાઠ બરાબર સમજીએ. જેને વાતો કરવી છે એનાથી ઉડાશે નહિ, ને જેને ઉડવું છે એને વાતો કરવી પાલવશે નહિ.